О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА

Разлози за потврђивање Споразума о зајму између KfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за Програм „Развој тржишта биомасе у Републици Србији (друга компонента)”, који је потписан 27. октобра 2023. године у Франкфурту на Мајни и Београду (у даљем тексту: Споразум о зајму), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13), према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2023. годину („Службени гласник РСˮ, бр. 138/22 и 75/23) у члану 3. и Законом о буџету Републике Србије за 2024. годину („Службени гласник РСˮ, број 92/23) у члану 3. предвиђено је задуживање код Немачкe развојнe банкe (KfW) за спровођење програма „Обновљиви извори енергије: Развој тржишта биомасе у Републици Србији (Компонента 2), у износу до 20.000.000 евра (у даљем тексту: „Програм”).

Програм има за циљ увођење коришћења обновљивих извора енергије, у изабраним топланама у Републици Србији, за производњу топлотне енергије уз прелазак са коришћења фосилних горива на коришћење биомасе и геотермалних извора енергије. Процењено је да ће за реализацију овог програма, који ће се спроводити у више фаза, бити потребно обезбедити око 102 милиона евра.

За прву компоненту Програма потписан је Споразум о зајму између KfW, Франкфурт на Мајни и Републике Србије – Програм подстицања обновљиве енергије: Развој тржишта биомасе у Републици Србији (прва компонента) у Београду, 21. јуна 2017. године. Наведени споразум је потврђен од стране Народне скупштине доношењем одговарајућег закона о његовом потврђивању („Службени гласник РС - Међународни уговори”, број 3/18).

Средства за прву компоненту Програма обезбеђена су из зајма Немачке развојне банке KfW, Франкфурт на Мајни (у даљем тексту: „KfWˮ) у износу до 20 милиона евра по субвенционисаној каматној стопи и из донација Швајцарске Конфедерације, коју представља Државни секретаријат за економске послове (SECO), у износу од 5 милиона евра (умањено за имплементациону провизију KfW-у у износу од 250.000 евра) и Савезне Републике Немачке од 2 милиона евра, за које су истог дана када је потписан Споразум о зајму, потписани и посебни споразуми о финансирању (Финансијски споразум I и Финансијски споразум II). Прималац средстава донација у име Републике Србије је Министарство рударства и енергетике.

Реализација прве компоненте је почела у јуну 2018. године, а средства зајма и донације су добиле четири топлане:

* Топлана у Прибоју завршена и пуштена у рад у октобру 2021. године, вредност радова 6,7 милиона евра;
* Топлана у Малом Зворнику завршена и пуштена у рад у октобру 2021. године, вредност радова 2,5 милиона евра;
* Топлана у Новом Пазару завршена и пуштена у рад у октобру 2022. године, вредност радова 6,5 милиона евра;
* Топлана у Мајданпеку биће завршена у првој половини 2024. године, уговорена вредност радова 5,5 милиона евра.

За наведене градове урађене су претходне Студије изводљивости у 2015/2016. години које су показале техничку и економску оправданост коришћења обновљивих извора енергије као и њихову расположивост.

У оквиру прве компоненте изграђено је:

* пет котлова на биомасу снаге 20,8 MW;
* пет вршна и резервна котла на гас и лако лож уље снаге 34,5 MW;
* 9.570 метара нове топловодне мреже;
* 225 подстаница, све повезане на SCADA систем.

Реализацијом ове компоненте Програма омогућено је здравије и јефтиније грејање за грађане, јер ће степен губитака на мрежи бити мањи за 5%; емисија CO2 гасова ће бити 2.144 тона уместо 17.825 тона (смањене од 88%); емисија SO2 гасова ће бити 1 тона уместо 100 тона (смањене од 99%) и прећи ће се на наплату утрошене енергије према потрошњи, па ће корисници више водити рачуна о утрошку енергије.

Имајући у виду да су реализацијом прве компоненете Програма остварени позитивни ефекти, до сада су званично заинтересованост за учешће у другој компоненти истакле следеће општине/градови и топлане:

* Нови Пазар (друга фаза изградње);
* Пријепоље;
* Бајина Башта;
* Ниш, и
* Рача.

У оквиру друге компоненте, топлана у Новом Пазару планира изградњу додатног котла на биомасу снаге 4 MW и набавку опреме за сопствену производњу енергента (дрвне сечке). Пријепоље планира изградњу два нова котла на биомасу 3,2+1 MW, као и реконструкцију комплетне топловодне мреже у дужини од 2000 метара и замену свих 28 топлотних подстаница. Град Ниш има потребу за изградњом нове топлане од 1 MW у насељу Паси пољани. Топлана у Бајиној Башти планира изградњу котларнице на биомасу снаге 6 MW.

Финансијска подршка за спровођење Пројекта начелно је договорена током преговора о развојној сарадњи између Владе Савезне Републике Немачке и Владе Републике Србије, одржаних у Берлину 19. и 20. новембра 2019. године.

Како би допунила средства предвиђена за реализацују друге компоненете овог програма, Европска комисија је ставила на располагање додатна средства у оквиру Инвестиционог оквира за Западни Балкан (енг. Western Balkans Investment Framework - WBIF) преко KfW-а. Додатно, делегација Европске уније у Републици Србији преко KfW-а је учинила расположивим додатна средства у оквиру Инструмента претприступне помоћи (у даљем тексту: „IPA”) у Србији. Такође, Савезна Република Немачка је ставила на располагање додатна средства за пратеће мере. Стога, KfW и Зајмопримац намеравају да склопе (i) посебан финансијски споразум у износу до 9.000.000 евра за делимично финансирање Програма - WBIF финансијски споразум, (ii) посебан финансијски споразум у износу до 925.233,64 евра за делимично финансирање Програма - IPA финансијски споразум и (iii) и посебан финансијски споразум у износу до 2.000.000 евра за финансирање експертских услуга у вези са Програмом - Финансијски споразум.

Концепт реализације Програма је осмишљен тако да се средства зајма у целости исплате изабраним јединицaма локалне самоуправе (у даљем тексту: „Агенције за спровођење Пројекта”) које ће та средства користити искључиво за финансирање изградње и конверзије система даљинског грејања на обновљиве изворе енергије и повезане мере. Министарство рударства и енергетике, које делује као Агенција за координацију Програма (у даљем тексту: „Агенција за координацију Програмаˮ) и KfW ће одредити појединости Програма и набавке и услуге које ће се финансирати из зајма посебним споразумом.

Средства зајма ће у целости бити пренета у складу са посебним уговорима о преношењу средстава - Трилатерални уговори, који ће бити закључени, између осталог, између Зајмопримца, ког заступа Агенција за координацију Програма, релеватних Агенција за спровођење Пројекта и њихових предметних топлана.

Услови зајма су усклађени са захтевима Организације за економску сарадњу и развој (*енг*. Organisation for Economic Co-operation and Development - OECD) који се примењују на дан потписивања споразума о зајму, како би био признат као Званична развојна помоћ (*енг*. Official Development Assistance - ODA).

KfW ће субвенционисати каматну стопу из нискокаматних буџетских средстава Савезне Републике Немачке за пројекте који испуњавају критеријум политике развоја.

Закључком Владе 05 Број: 48-10299/2023-1 од 26. октобра 2023. године, утврђена је Основа за вођење преговора са Немачком развојном банком KfW, Франкфурт на Мајни у вези са одобравањем зајма за Програм „Развој тржишта биомасе у Републици Србији (друга компонента)”, одређен је преговарачки тим Републике Србије и усвојен нацрт Споразума о зајму.

За кредитно финансирање Програма предложени су следећи финансијски услови:

* Зајмопримац је Република Србија коју заступа Влада Републике Србије делујући преко и путем Министарства финансија;
* планирано задужење: 20.000.000 евра (словима: двадесетмилиона евра);
* период расположивости зајма је до 30. децембра 2029. године;
* период трајања зајма је 15 година, уз грејс период од пет година;
* каматна стопа - каматна стопа ће се утврдити на основу Ројтерсове странице „ICAPEURO” или уколико не буде доступна на Блумберг страници „ICAE”. На утврђени износ каматне стопе обрачунава се маржа која износи 0,60% на годишњем нивоу;
* накнада за организовање посла плаћа се једнократно у износу од 0,50% износа зајма;
* провизија на неповучена средства обрачунаваће се по стопи од 0,25% годишње на неискоришћени износ зајма и плаћа се полугодишње за протекли период, на дан 30. јун и 30. децембар свaкe гoдинe, а први пут 30. децембра 2024. године, aли нe прe одговарајућег датума кojи слeди нaкoн ступања на снагу и правоснажности Споразума о зајму;
* период отплате зајма - прва рата отплате главнице доспева 30. децембра 2028. године, а последња 30. децембра 2038. године;
* затезна камата за доцњу у плаћању обавеза зајмопримца, обрачунава се по стопи од 200 базних поена на годишњем нивоу изнад редовне каматне стопе.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Споразума о зајму између KfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за Програм „Развој тржишта биомасе у Републици Србији (друга компонента)”, који је потписан 27. октобра 2023. године у Франкфурту на Мајни и Београду, у оригиналу на енглеском језику.

Одредба члана 2. Предлога закона садржи текст Споразума о зајму између KfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за Програм „Развој тржишта биомасе у Републици Србији (друга компонента)”, у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.